除夜用前韵
作者：陳傅良
朝代：宋

paragraphs: 又添犬馬齒，常恐牛羊夕。
牙無數株牢，鬢已太半白。
六朝貴人家，珊瑚高數尺。
復有陵邑豪，沃壤動連陌。
居然燕巢幙，忽矣駒過隙。
伊傅亦中壽，至今名赫赫。
蒼苔卧風雨，曾乏斷碑額。
中原五十載，胡騎亂禹跡。
誰當懶折腰，去學陶彭澤。
憂端壓不下，中夜歌秀麥。
昭代豈無人，腰黄眼前赤。
鴻儒籌禁蒼，壯士守邊埸。
罷歌且盃酒，澆此懷抱積。
柴門剝剝響，已有賀年客。